सर्वप्रथम पूजा की यथार्थता यह है कि कोई योगी-यति, ऋषि-महर्षि, सन्त-महात्मा आदि जब कभी भी साधना शुरू करते हैं तो सर्वप्रथम मूलाधार चक्र के देवता गणेश जी के क्षेत्र से ही गुजरना पड़ता है, इसीलिए सर्वप्रथम पूजा गणेश जी की नियत हो गयी। श्रेष्ठता क्रम उपर्युक्त जो वर्णित है सामान्य स्थिति में तो यही क्रम नियत है परन्तु श्री विष्णु जी वाले शरीर के माध्यम से परमतत्त्वं (आत्मतत्त्वम्) रूप शब्द-ब्रह्म रूप परमब्रह्म परमेश्वर का अवतार हो गया, तब से श्रेष्ठ, सबसे उच्च और सबसे उत्तम स्थान श्री विष्णु जी को मिला और यह सर्वोच्चता सर्वश्रेष्ठता और सर्वोत्तमता तब तक रही जब तक कि अगली बार पुनः परमेश्वर का अवतरण नहीं हुआ था। जैसे ही श्री रामचन्द्र जी महाराज वाली शरीर से अवतरण हो गया, श्री विष्णु जी वाली विशेषता श्री रामचन्द्र जी में चली गयी और उनमें भी तब तक रही जब तक कि पुनः वही परमतत्त्वं (आत्मतत्त्वम्) रूप शब्द-ब्रह्म का अगला अवतरण नहीं हुआ, और जैसे ही श्री कृष्ण जी महाराज वाले शरीर से अवतरण हो गया तो श्री राम जी वाली विशेषताएँ श्रीकृष्ण जी महाराज में आ गयीं और उनके नाम पर तब तक रहीं, जब तक कि पुनः उसी परमतत्त्वं (आत्मतत्त्वम्) रूप शब्द-ब्रह्म) रूपी परमेश्वर जिनका जो अवतरण हुआ है, घोषित नहीं हो जाता कि अमुक शरीर से वर्तमान में अवतरण हुआ है। यह बात भी सत्य ही है कि परमब्रह्म परमेश्वर के अवतरण वाले शरीर की घोषणा और मान्यता कोई अन्य व्यक्ति नहीं करता। यह घोषणा और मान्यता भी स्वयं उसी के द्वारा ही होती है। अब वह समय भी अति निकट ही है जब परमेश्वर के वर्तमान अवतरण वाले शरीर की घोषणा सर्वविदित हो जाएगी।